黄州棲霞樓即景呈謝深道國正
作者：戴復古
朝代：宋

paragraphs: 朝來欄檻倚晴空，暮來烟雨迷飛鴻。
白衣蒼狗易改變，淡粧濃抹難形容。
蘆洲渺渺去無極，數點斷山橫遠碧。
樊山諸峰立一壁，非烟非霧籠秋色。
須臾黑雲如潑墨，欲雨不雨不可得。
須臾雲開見落日，忽展一機雲錦出。
一態未了一態生，愈變愈奇人莫測。
使君把酒索我詩，索詩不得呼畫師。
要知作詩如作畫，人力豈能窮造化。